Ruotsi aloittaa torstaina väliaikaiset rajatarkastukset. Maan hallitus kertoi asiasta illalla tiedotustilaisuudessa.

Ruotsin rajatarkastukset vaikuttanevat myös Suomeen. MIRJA RINTALA

Tarkastukset alkavat kello 13 Suomen aikaa, ja ne kestävät aluksi kymmenen päivää. Tarkastuksia tehdään ainakin Ruotsin ja Tanskan välisellä Juutinrauman sillalla sekä Saksasta ja Tanskasta tulevilla lautoilla. Ruotsin hallitus aikoo myös vaatia laivayhtiöitä pyytämään matkustajilta henkilöllisyystodistuksia.

Ruotsiin tuli viime viikolla yli 10 000 turvapaikanhakijaa. Maan sisäministeri Anders Ygeman sanoi tiedotustilaisuudessa Ruotsin maahanmuuttoviraston olevan kovan paineen alaisena. Ygeman lisäsi myös, että poliisin arvion mukaan Schengen-alueen säännöt rajatarkastusten aloittamiseksi täyttyvät.

Ruotsin pääministeri Stefan Löfven kommentoi päätöstä EU:n ja Afrikan maiden huippukokouksessa Maltalla. Hän ei halunnut arvioida sitä, laskeeko Ruotsiin saapuvien pakolaisten määrä rajatarkastusten takia.

– Meillä pitää olla hyvä järjestys pakolaisten vastaanottamisessa ja rajoillamme. Se on tärkeää, Löfven sanoi.

Löfven kertoi myös, että Ruotsi on tiedottanut asiasta naapurimailleen.